HR Službeni list Europske unije C 237/74

Mišljenje Europskog gospodarskog i socijalnog odbora o Prijedlogu uredbe Europskog parlamenta i Vijeća o europskoj građanskoj inicijativi

(COM(2017)0482 final – 2017/0220 (COD))

(2018/C 237/12)

Izvjestiteljica: Kinga JOÓ

Zahtjev za savjetovanje: Europska komisija, 13.9.2017. – Europski parlament, 2.10.2017. – Vijeće, 11.10.2017. Pravni temelj: članak 24. Ugovora o funkcioniranju Europske unije Nadležni pododbor: Pododbor SC/049 o europskoj građanskoj inicijativi Datum usvajanja u pododboru: 7.2.2018. Datum usvajanja na plenarnom zasjedanju: 14.3.2018. Plenarno zasjedanje br.: 533 Rezultat glasovanja (za/protiv/suzdržani): 201/0/5

1. Zaključci i preporuke

1.1. Šest godina nakon stupanja na snagu Uredbe (EU) br. 211/2011 ( 1 ) o građanskoj inicijativi Europski gospodarski i socijalni odbor (EGSO) želi istaknuti središnju ulogu građana EU-a u europskom projektu i sposobnost europske građanske inicijative da pridonese rješavanju problema demokratskog deficita promicanjem aktivnoga građanstva i participativne demokracije.

1.2. U svojem samoinicijativnom mišljenju iz 2016. ( 2 ) EGSO je istaknuo znatne tehničke, pravne i administrativne probleme u izradi europske građanske inicijative, kao i očitu preopterećenost Komisije dodijeljenim nadležnostima. To je ograničilo opseg javnih rasprava koje bi europska građanska inicijativa mogla potaknuti i dovelo do daljnjih pravnih mjera koje se poduzimaju nakon uspješnih inicijativa.

1.3. EGSO smatra da je trenutna revizija Uredbe 211/2011 o europskoj građanskoj inicijativi važan korak prema tome da građanska inicijativa ostvari svoj puni potencijal, u skladu sa stajalištima koja su već zauzeli Europski parlament, Odbor regija i Europski ombudsman.

1.4. EGSO pozdravlja sljedeća poboljšanja sadržana u novom prijedlogu Europske komisije uredbe o europskoj građanskoj inicijativi:

1.4.1. davanje mogućnosti skupinama organizatora da započnu s prikupljanjem izjava o potpori na datum koji sami odaberu;

1.4.2. priznanje statusa pravne osobe građanskih odbora kako bi se ograničila kaznena odgovornost organizatora za djela počinjena namjerno ili krajnjom nepažnjom;

1.4.3. uspostavljanje internetske platforme za suradnju kako bi građani EU-a mogli dobiti informacije i savjete o europskoj građanskoj inicijativi pod uvjetom da će se tako pružiti potpora organizatorima europske građanske inicijative u postupku registracije inicijativa i prikupljanja potpore; EGSO bi se želio uključiti u internetsku platformu za suradnju i biti obaviješten o njezinom razvoju. EGSO smatra da je važno da korisnici platforme budu informirani o uslugama povezanima s europskom građanskom inicijativom koje EGSO nudi organizatorima inicijative;

1.4.4. prepoznavanje potrebe za uslugama prevođenja koje EGSO od 2015. nudi svim organizatorima europske građanske inicijative, kao i osiguranje prijevoda sadržaja europske građanske inicijative na sve službene jezike EU-a nakon njezine registracije;

1.4.5. zahtjev državama članicama da pojednostave, smanje i ujednače sustav nacionalnih normi predviđen za prikupljanje i provjeru podataka, pri čemu bi se pravo pružanja potpore europskoj građanskoj inicijativi temeljiti na nacionalnosti čime bi se zajamčilo da nijedan građanin EU-a ne bude isključen iz europske građanske inicijative;

1.4.6. aktivno promicanje europske građanske inicijative u svakoj državi članici i uspostavljanje kontaktnih točaka za pružanje informacija i potpore organizatorima inicijativa o pitanjima koja se odnose na tehnička pitanja i kampanju, a povezana s europskom građanskom inicijativom;

1.4.7. trajno stavljanje na raspolaganje besplatnog računalnog programa za internetsko prikupljanje izjava o potpori (OCS) ( 3 ) od strane Komisije kako bi se pojednostavili prikupljanje i katalogizacija izjava o potpori te kako bi se nacionalnim nadležnim tijelima olakšala provjera tih izjava. Odbor također pozdravlja činjenicu da će taj instrument postati dostupan osobama s invaliditetom;

1.4.8. predanost Komisije upoznavanju javnosti s europskom građanskom inicijativom.

1.5. EGSO iznosi sljedeće napomene i preporuke koji se odnose na novi prijedlog:

1.5.1. potrebno je odvojiti uloge „institucionalnog vodiča” i „donositelja odluka prilikom registracije”, a koje trenutačno pripadaju Komisiji. EGSO ponovno ističe svoju spremnost da nastavi podupirati inicijative te da može biti prirodni kandidat za preuzimanje uloge pomagača i institucionalnog vodiča;

1.5.2. po uzoru na EGSO koji poziva organizatore europskih građanskih inicijativa na razne rasprave u svojoj skupini za europsku građansku inicijativu, svojim stručnim skupinama i na plenarnim zasjedanjima ( 4 ) , organizatori europskih građanskih inicijativa trebali bi imati više prilika za dijalog tijekom i nakon kampanje, pri čemu dijalog s uspješnim europskim građanskim inicijativama ne bi nužno trebao prestati nakon službenog odgovora Komisije;

1.5.3. EGSO također smatra da je važno da godišnja konferencija Dan europske građanske inicijative bude mjesto za dijalog i da se stavi veći naglasak na razmjenu najboljih praksi između organizatora te stvori više prilika za umrežavanje za trenutne i uspješne organizatore;

1.5.4. nakon uspješnih inicijativa potrebno je poduzeti odgovarajuće daljnje mjere. Imajući na umu taj cilj, EGSO se nada da će se sve institucije EU-a jednako uključiti u stvaranje prilika za organizatore u cilju predstavljanja njihovih inicijativa i vođenja rasprava o njima, po uzoru na EGSO, koji poziva organizatore europskih građanskih inicijativa da sudjeluju u raznim raspravama. EGSO smatra da je posebno važno da se o uspješnim inicijativama raspravlja na plenarnim sjednicama Europskog parlamenta kako bi se povećala politička dimenzija europske rasprave o pitanjima povezanima s europskim građanskim inicijativama;

1.5.5. uzimajući u obzir svoju preporuku da se zajamči uravnotežena podjela ovlasti između institucija EU-a kad je riječ o europskoj građanskoj inicijativi ( 5 ) , EGSO podupire stajalište koje je izrazilo civilno društvo ( 6 ) prema kojem bi Europski parlament trebao i dalje biti jedini organizator javnih saslušanja za uspješne inicijative, pri čemu bi Komisija bila predstavljena na primjerenoj razini. Javna saslušanja u Europskom parlamentu predstavljaju ključni događaj za organizatore uspješnih europskih građanskih inicijativa u sklopu kojih oni mogu predstaviti svoje ciljeve i uključiti se u suradnju sa zastupnicima u Europskom parlamentu, koji predstavljaju građane EU-a u širem smislu;

1.5.6. Komisija bi trebala navesti detaljne i jasne razloge za sve svoje odluke o odbijanju registracije inicijative, neovisno o tome je li riječ o djelomičnom ili potpunom odbijanju;

1.5.7. EGSO pozdravlja prijedlog Komisije da se dozvoli registracija dijela prijedloga europske građanske inicijative. Međutim, odluku o jedinstvenoj registraciji trebalo bi zadržati;

1.5.8. s obzirom na važnost europske građanske inicijative za demokraciju EU-a, njezino nedavno uvođenje, te uzimajući u obzir da će trebati dosta vremena za provedbu izmjena koje proizlaze iz trenutačne revizije zakonodavstva, trajanje razdoblja za reviziju europske građanske inicijative trebalo bi ostati tri godine;

1.5.9. EGSO pozdravlja činjenicu da je Europska komisija prepoznala vrijednost i stalnu potrebu za uslugama prevođenja koje EGSO pruža od 2015. Usluge prevođenja koje će Komisija pružati u budućnosti također bi trebale obuhvaćati prijevod priloga prijedloga europske građanske inicijative. To je važno kako bi se omogućilo bolje razumijevanje prijedloga inicijative u javnosti ( 7 )

1.5.10. EGSO prepoznaje važnost i potrebu za daljnjom raspravom kako bi se odlučilo hoće li se spustiti donja dobna granica za podupiranje europske građanske inicijative.

2. Opće napomene

2.1. Europska građanska inicijativa predstavlja inovativan instrument uveden Ugovorom iz Lisabona i važan je dio trenutačnog i budućeg razvoja transnacionalne participativne demokracije u EU-u ( 8 ) . Europska građanska inicijativa pravo je koje proizlazi iz prava građana na sudjelovanje u demokratskom životu Unije. Ona bi trebala olakšati aktivno sudjelovanje svakog građanina u oblikovanju programa EU-a i postupku donošenja odluka, razvijajući javne rasprave u cijelom EU-u te omogućujući građanima da izravno pozovu Komisiju na predlaganje pravnog akta Unije.

2.2. Propisi i postupci kojima se uređuje europska građanska inicijativa navedeni su u uredbi EU-a koja je donesena 16. veljače 2011. i stupila je na snagu 1. travnja 2012. godine ( 9 ) . Europska komisija predložila je 13. rujna 2017. novu uredbu kao dio paketa dokumenata o stanju Unije.

2.3. Trenutačnom uredbom predviđeno je da europsku građansku inicijativu mogu organizirati i/ili potpisati svi građani EU-a koji su dosegli dob u kojoj se stječe pravo glasovanja na izborima za Europski parlament ( 10 ) . Inicijativama upravljaju građanski odbori. Organizacije mogu promicati i podržavati te inicijative pod uvjetom da to rade potpuno transparentno.

2.4. Postupak predviđen za europsku građansku inicijativu može se sažeti u tri faze:

2.4.2. u fazi prikupljanja potrebno je doseći milijun „izjava o potpori” (potpisa) u razdoblju od najviše 12 mjeseci u najmanje sedam država članica EU-a ( 15 ) . Potpise potvrđuju nadležna nacionalna tijela ( 16 ) , a uspješna europska građanska inicijativa nakon toga se podnosi Komisiji.

2.4.3. Nakon podnošenja uspješnu inicijativu ispituje Komisija, prije sastanka s organizatorima. U Europskom parlamentu održava se javno saslušanje. Komisija ima tri mjeseca za odluku o tomu hoće li i u kojoj mjeri prihvatiti zakonodavni prijedlog sadržan u inicijativi te za davanje odgovora putem komunikacije.

2.5. Do danas je više od osam milijuna građana EU-a potpisalo neku europsku građansku inicijativu. Iako je predstavljeno 69 inicijativa, Komisija je registrirala samo 48, a od toga je za samo četiri inicijative prikupljeno najmanje milijun potpisa ( 17 ) . Odgovori na uspješne inicijative bili su ograničeni, samo je jedna uspješna inicijativa ( 18 ) dosad dovela do predanosti Komisije da izradi novi zakonodavni prijedlog.

2.6. Rašireno mišljenje među institucijama EU-a, organizatorima i predstavnicima organiziranog civilnog društva jest da, unatoč nekim pozitivnim tehničkim izmjenama, demokratski potencijal instrumenta europske građanske inicijative još nije ni približno u cijelosti iskorišten. Komisija je na Danu europske građanske inicijative 2017. ( 19 ) najavila cjelovitu reviziju zakonodavstva. To je važna prilika za osnaživanje javne rasprave na razini EU-a kao i kapaciteta javnosti u pogledu utjecaja na politike EU-a u području donošenja programa i odlučivanja uz pomoć europske građanske inicijative. Također postoji opća suglasnost da europska građanska inicijativa ima potencijal da okupi građane EU-a oko zajedničkih ciljeva, kao i da ojača osjećaj europskog identiteta.

2.7. Organizatori europske građanske inicijative naglasili su vrijednost postupka inicijative u pogledu razvoja mreža za zajedničke ciljeve, što upotpunjuje cilj prikupljanja jednog milijuna potpisa.

3. Institucijski odgovor na europsku građansku inicijativu

3.1 ad hoc skupine EGSO-a za europsku građansku inicijativu i stručnih skupina te na plenarnim zasjedanjima EGSO je povećao prepoznatljivost europske građanske inicijative u sklopu svojeg godišnjeg Dana europske građanske inicijative ( 20 ) i uspostavio Službu za pomoć organizatorima europske građanske inicijative ( 21 ) , koja im je, među ostalim, omogućila prijevod opisa europske građanske inicijative u roku od 3 radna dana nakon podnošenja zahtjeva, objavu europske građanske inicijative u tiskanom izdanju i na internetu te pružila razne prilike za predstavljanje europskih građanskih inicijativa na sastancimaskupine EGSO-a za europsku građansku inicijativu i stručnih skupina te na plenarnim zasjedanjima ( 22 )

3.2 EGSO je 13. srpnja 2016. ( 23 ) usvojio samoinicijativno mišljenje u kojemu preporučuje veću učinkovitost i vidljivost europske građanske inicijative te bolju prilagođenost korisnicima.

3.3 Zaključci studije Europskog parlamenta ( 24 ) u listopadu 2015. uključeni su u rezoluciju ( 25 ) u kojoj je Parlament službeno zatražio reviziju Uredbe o europskoj građanskoj inicijativi i Komisiji uputio snažne preporuke za izmjenu. Osim toga, Europski parlament izradio je 2017. nacrt samoinicijativnog mišljenja ( 26 ) u kojemu predlaže izmjene Uredbe o europskoj građanskoj inicijativi.

3.4 U ožujku 2015., nakon istrage na vlastitu inicijativu, Europski ombudsman sastavio je 11 smjernica u cilju daljnjeg unapređenja europske građanske inicijative ( 27 ) te je u srpnju 2017. poslala otvoreno pismo Komisiji u kojemu ih potvrđuje ( 28 )

3.5 U listopadu 2015. Odbor regija usvojio je mišljenje u kojemu se zalaže za brzu i detaljnu reviziju Uredbe ( 29 ) te će na plenarnom zasjedanju u ožujku 2018. Glasati o daljnjem mišljenju.

3.6 U travnju 2015. Komisija je objavila izvješće o napretku, a u veljači 2016. odgovor na prijedloge Europskog parlamenta u kojemu prepoznaje teškoće s kojima se suočavaju građani koji organiziraju i podupiru europsku građansku inicijativu.

3.7 Organizatori europske građanske inicijative osporili su nekoliko odluka Komisije o registraciji europske građanske inicijative, i to na Sudu ( 30 ) i upućivanjem pritužbi Europskom ombudsmanu ( 31 ) . Odluke u tim predmetima pojačale su pritisak za izmjenu Uredbe o europskoj građanskoj inicijativi, osobito u pogledu registracije dijela europske građanske inicijative i obveze Komisije da objasni svoju odluku.

4. Uloga EGSO-a i europska građanska inicijativa

4.1. ad hoc skupine koja prati napredak i provedbu tog prava na sudjelovanje u demokratskom životu Unije EGSO je, kao most između europskih institucija i organizacija civilnog društva, od samog početka bio uključen u raspravu o europskoj građanskoj inicijativi. O tome svjedoče i dosad usvojena mišljenja ( 32 ) , potpora europskoj građanskoj inicijativi, kao i uspostavaskupine koja prati napredak i provedbu tog prava na sudjelovanje u demokratskom životu Unije ( 33 )

4.2. EGSO će i dalje biti aktivno uključen u višeinstitucijsko sudjelovanje u postupku europske građanske inicijative, i to u dvostrukoj ulozi pomagača i institucionalnog mentora. Među inicijativama i ovlastima EGSO-a treba spomenuti:

4.2.1. „Dan europske građanske inicijative”, koji EGSO svake godine organizira kako bi se povećala prepoznatljivost europske građanske inicijative, ima važnu ulogu u očuvanju istaknutog mjesta te inicijative u institucijskom planu EU-a. Dan europske građanske inicijative već predstavlja važnu priliku za dijalog između organizatora inicijative, institucija EU-a i drugih dionika, kao i priliku da se ocijeni stanje provedbe i učinkovitost inicijative te razmijene najbolje prakse i potakne umrežavanje između organizatora inicijative i drugih dionika kao i da postane platforma za dijalog za uspješne europske građanske inicijative. EGSO će se nadovezati na uspjeh Dana europske građanske inicijative i proširiti područje primjene i ulogu konferencije, na primjer putem redovitog preispitivanja daljnjeg postupanja Komisije u pogledu uspješnih europskih građanskih inicijativa; Dan europske građanske inicijative organizira ad hoc skupina u suradnji s relevantnim strateškim partnerima;

4.2.2. izradu praktičnog vodiča, sada već u trećem izdanju, radi informiranja o europskoj građanskoj inicijativi i njezina promicanja ( 34 ) . Osim toga, Odbor europskoj građanskoj inicijativi daje ključnu ulogu u još jednoj publikaciji naslovljenoj „Europska putovnica za aktivno građanstvo” ( 35 ) (dostupna je u tiskanoj i HTML inačici ( 36 ) ) čiji je cilj informirati građane EU-a o njihovim pravima i potaknuti transnacionalnu participativnu demokraciju;

4.2.3. pozivanje organizatora europske građanske inicijative čije inicijative obuhvaćaju područja politika Komisije da svoje inicijative predstave u EGSO-u ( 37 ) . Te prilike omogućuju EGSO-u da organizatorima europske građanske inicijative pruži platformu za suradnju s predstavnicima civilnog društva i socijalnim partnerima te poveća prepoznatljivost europske građanske inicijative kao demokratskog instrumenta, uz istodobno zadržavanje neutralnog stajališta u pogledu određenih pitanja politike;

4.2.4. izradu samoinicijativnog mišljenja o temi uspješne europske građanske inicijative, ako je ona obuhvaćena područjem primjene rada EGSO-a;

4.2.5. predstavnici EGSO-a trebali bi sudjelovati na svom javnom saslušanju Europskog parlamenta koja se tiču uspješnih inicijativa, čime pridonose međuinstitucijskoj analizi načina za odgovor na uspješne europske građanske inicijative. EGSO bi trebao uvijek biti pozvan na javno saslušanje ( 38 ) . Mišljenje EGSO-a temeljit će se na raspravama s plenarnog zasjedanja EGSO-a na koje se pozivaju organizatori;

4.2.6. EGSO pozdravlja internetske platforme za suradnju i želio bi biti uključen i informiran o njezinom razvoju. EGSO također vjeruje da je važno da korisnici platforme budu dobro obaviješteni o uslugama povezanima s europskom građanskom inicijativom koje EGSO nudi organizatorima inicijative;

4.2.7. EGSO se nastavlja zalagati za jače i učinkovitije europske građanske inicijative, kao i za podizanje razine osviještenosti na nacionalnoj i lokalnoj razini, primjerice putem vlastite inicijative „Djelujmo lokalno”.

5. Napomene o izmjenama Uredbe

5.1. Europska građanska inicijativa trebala je biti jasna, jednostavna i prilagođena korisnicima. Međutim, mnogi organizatori europske građanske inicijative, predstavnici organizacija civilnog društva ( 39 ) , autori ( 40 ) i institucijski dionici prijavili su znatne tehničke i pravne probleme u vezi s europskom građanskom inicijativom. EGSO pozdravlja prijedlog Komisije o reformi Uredbe kako bi se riješili složeniji institucijski, pravni i organizacijski problemi te promicao dijalog između građana i institucija. To će poboljšati rasprave diljem EU-a, potaknute procesom europske građanske inicijative omogućava, neovisno o tome sakupi li se milijun potpisa ili ne.

5.2. EGSO ponovno snažno ističe svoju potporu europskoj građanskoj inicijativi. EGSO smatra da se ispravnom i potpunom provedbom europske građanske inicijative može pridonijeti premošćivanju jaza između građana i institucija EU-a te znatno poboljšati uključenost javnosti u demokratski život Unije. Ona je također važan korak u razvoju participativne demokracije u EU-u.

5.3. EGSO prepoznaje snažnu međuinstitucijsku potporu europskoj građanskoj inicijativi i pozdravlja prijedloge o izmjeni koje su iznijeli Europski parlament, Odbor regija i Europski ombudsman. Svaka institucija mora imati važnu ulogu tijekom i nakon kampanja o europskoj građanskoj inicijativi kako bi pružila pomoć i mogućnosti za dijalog između institucija i organizatora.

5.4. EGSO preporučuje da se u svakoj državi članici uspostave kontaktne točke za pružanje informacija i potpore organizatorima europske građanske inicijativa o tehničkim pitanjima, o pitanjima koja se odnose na kampanju te o pitanjima povezanima s europskom građanskom inicijativom kao i za aktivno promicanje europske građanske inicijative na nacionalnoj i lokalnoj razini;

5.5. Radi pojednostavljenja i povećanja djelotvornosti europske građanske inicijative, EGSO iznosi sljedeće prijedloge za reformu Uredbe:

5.5.1. potrebno je odvojiti uloge „institucionalnog vodiča” ( 41 ) i „donositelja odluka prilikom registracije” koje trenutno pripadaju Komisiji. To je presudno za rješavanje mogućeg sukoba interesa unutar Komisije, kao i za poticanje potpune i djelotvorne provedbe europske građanske inicijative. Odbor bi bio prirodni kandidat za preuzimanje uloge institucionalnog mentora;

5.5.2. trebalo bi postojati više prilika za dijalog s organizatorima inicijative, tijekom i nakon kampanje za povećanje političke prepoznatljivosti tema europskih građanskih inicijativa. Imajući na umu taj cilj, EGSO se nada da će se sve institucije EU-a jednako uključiti u stvaranje prilika za organizatore u cilju predstavljanja njihovih inicijativa i vođenja rasprava o njima, po uzoru na EGSO, koji poziva organizatore europskih građanskih inicijativa da sudjeluju u raznim raspravama u njegovoj skupini za europsku građansku inicijativu, stručnim skupinama i plenarnim zasjedanjima. Javno saslušanje u Europskom parlamentu od središnjeg je značaja za ove mogućnosti za dijalog;

5.5.3. potrebno je zajamčiti poduzimanje odgovarajućih daljnjih mjera za uspješne inicijative. Uvažavajući pravo na inicijativu Europske komisije, EGSO od nje očekuje da pripremi zakonodavni prijedlog u roku od 12 mjeseci od završetka kampanje ili da u cijelosti obrazloži odluku o nepodnošenju prijedloga;

5.5.4. uz saslušanja u Europskom parlamentu i sastanke Komisije s organizatorima, Komisija bi također trebala izgraditi snažnije veze s organizatorima europske građanske inicijative. U tu svrhu, organizatore je potrebno uključiti u aktivnosti koje se odnose na područje kojime se bavi uspješna europska građanska inicijativa nakon što Komisija dostavi svoje početno mišljenje;

5.5.5. kako bi se osigurala odgovarajuća ravnoteža zadataka i nadležnosti, EGSO podupire stajalište koje je izrazilo civilno društvo na savjetovanju EGSO-a prema kojem bi Parlament i dalje trebao biti jedini organizator javne rasprave o uspješnim europskim građanskim inicijativama;

5.5.6. potrebno je navesti detaljne i jasne razloge za sve odluke Komisije o odbijanju registracije inicijative, neovisno o tome je li riječ o djelomičnom ili potpunom odbijanju;

5.5.7. EGSO pozdravlja prijedlog Komisije o mogućnosti djelomične registracije. Međutim, u interesu donošenja jasnih i jednostavnih postupaka i kriterija za registraciju europske građanske inicijative, potrebno je zadržati odluku o jedinstvenoj registraciji. Komisija bi prije predaje mogla savjetovati organizatore o pravnom temelju njihovih prijedloga i predložiti moguća rješenja kako bi se izbjegla neprihvatljivost;

5.5.8. EGSO će pratiti raspravu o smanjenju dobne granice za podržavanje europskih građanskih inicijativa i sudjelovanje u njima. Također je svjestan da ta tema otvara mnogo pitanja, no istodobno prepoznaje i potrebu za daljnjom raspravom;

5.5.9. važno je da rok za reviziju europske građanske inicijative i dalje ostane tri godine zbog značaja europske građanske inicijative za demokraciju EU-a, njezinog nedavnog uvođenja, i zbog vremena koje će biti potrebno za provedbu promjena koje proizlaze iz postojeće revizije zakonodavstva;

5.5.10. potrebno je ojačati postupke informiranja građana i podizanja razine osviještenosti u vezi s europskom građanskom inicijativom. To bi se prije svega trebalo činiti ad hoc kampanjama koje promiču Komisija i države članice. U tu svrhu EGSO predlaže da se skupinama organizatora pruži mogućnost da zainteresiranim podupirateljima pružaju informacije o napretku i rezultatima postignutima kampanjom (uz njihovo prethodno odobrenje). Isto vrijedi i za Komisiju, koja mora učinkovitije objavljivati daljnje mjere poduzete nakon uspješnih inicijativa te o tome najprije obavještavati skupine organizatora;

5.5.11. EGSO sa zadovoljstvom primjećuje da je Europska komisija prepoznala potrebu za uslugama prevođenja koje EGSO pruža od 2015. godine. Usluge prevođenja također bi trebale obuhvaćati prijevod priloga prijedloga europske građanske inicijative. ( 42 ) To je važno kako bi se omogućilo bolje razumijevanje prijedloga inicijative u javnosti;

5.5.12. potrebno je istražiti nove načine za povezivanje internetskog prikupljanja potpisa s društvenim i digitalnim medijima kako bi se doprlo do sve šire publike.

Bruxelles, 14. ožujka 2018. Predsjednik Europskog gospodarskog i socijalnog odbora Georges DASSIS

(1) SL L 65, 11.3.2011., str. 1.

(2) SL C 389, 21.10.2016., str. 35.

(3) OCS je kratica za „online collection software”, a predstavlja instrument koji je Europska komisija stavila na raspolaganje bez naknade, a koji služi za internetsko prikupljanje potpisa. Tim se instrumentom pojednostavljuje prikupljanje podataka, kao i provjera tih podataka koju obavljaju nacionalna nadležna tijela. Osim toga, OCS je u skladu s Uredbom (EU) br. 211/2011 Europskog parlamenta i Vijeća i Provedbenom uredbom (EU) br. 1179/2011 Komisije: https://joinup.ec.europa.eu/software/ocs/description.

(4) Odluka Predsjedništva EGSO-a od 14. listopada 2014. o unutarnjim kriterijima za pozivanje organizatora na plenarna zasjedanja i sastanke stručnih skupina.

(5) Točka 1.4.5 mišljenja Europskog gospodarskog i socijalnog odbora „Europska građanska inicijativa (revizija)” (samoinicijativno mišljenje) od 13. srpnja 2016.

(6) EGSO je održao javno savjetovanje o novom prijedlogu europske građanske inicijative s organizacijama civilnog društva 12.12.2017.

(7) Za raspravu o važnosti priloga vidjeti članke 47. – 58. u predmetu Izsák i Dabis protiv Komisije T-529/13.

(8) Članak 11. stavak 4. Ugovora o Europskoj uniji (UEU) te članak 24. stavak 1. Ugovora o funkcioniranju Europske unije (UFEU).

(9) Uredba (EU) br. 211/2011.

(10) U pravilu osoba mora imati 18 godina u svim državama članicama, osim u Austriji, u kojoj je dovoljno da osoba ima 16 godina.

(11) Građanski odbor mora se sastojati od najmanje sedam građana s boravištem u sedam država članica EU-a.

(12) Inicijativa mora biti opisana u najviše 800 znakova (100 za naslov, 200 za opis i 500 za detalje o ciljevima).

(13) Članak 4. stavak 2. Uredbe (EU) br. 211/2011. Najvažniji je članak 4. stavak 2. točka (b) kojime se zahtijeva da predložena inicijativa ne izlazi očito iz okvira ovlasti Komisije da podnese prijedlog pravnog akta Unije radi provedbe Ugovorâ. Za procjenu odluka Komisije o registraciji vidjeti: James Organ, Decommissioning direct democracy? A critical analysis of Commission decision-making on the legal admissibility of European Citizens Initiative proposals” („Ukidanje izravne demokracije? Kritička analiza donošenja odluka Komisije o pravnoj prihvatljivosti prijedloga europske građanske inicijative”), 10 EuConst (2014.), 422. – 443.

(14) Članak 6. Uredbe (EU) br. 211/2011. Uredbom je predviđeno da taj postupak bude na teret nadležnih tijela u svakoj državi članici u kojoj će se prikupljati izjave o potpori.

(15) Uredbom je predviđena obveza prikupljanja najmanjeg broja potpisa po državi, proporcionalno broju stanovnika http://ec.europa.eu/citizens-initiative/public/signatories?lg=en.

(16) Članak 15. Uredbe (EU) br. 211/2011.

(17) Uspješni prijedlozi bili su Water and sanitation are a human right! Water is a public good, not a commodity! („Voda je javno dobro, a ne roba!”), Stop vivisection („Ne vivisekciji”), One of us („Jedan od nas”) i Ban glyphosate and protect people and the environment from toxic pesticides („Zabrana glifosata i zaštita ljudi i okoliša od toksičnih pesticida”):http://ec.europa.eu/citizens-initiative/public/initiatives/successful.

(18) Komunikacija Komisije o europskoj građanskoj inicijativi „Zabrana glifosata i zaštita ljudi i okoliša od toksičnih pesticida”, C(2017) 8414 final. Komisija je 1. veljače 2018. usvojila i prijedlog za reviziju Direktive o vodi za piće, koji je djelomično odgovor na europsku građansku inicijativu Right2Water.

(19) Dan europske građanske inicijative godišnja je konferencija u organizaciji EGSO-a. Partneri Dana europske građanske inicijative 2017. bili su Europski odbor regija, kampanja o europskoj građanskoj inicijativi, Europska služba za građansku akciju, Sveučilište u Liverpoolu, Škola prava i socijalne pravde, organizacija Democracy International, skupina za strateško promišljanje Initiative and Referendum Institute Europe i inicijativa People2power. Reviziju europske građanske inicijative najavio je prvi potpredsjednik Frans Timmermans na uvodnoj sjednici.

(20) Prvi Dan europske građanske inicijative održan je 30. ožujka 2012., jedan dan prije nego što je Uredba o europskoj građanskoj inicijativi stupila na snagu. U međuvremenu je EGSO šest puta organizirao to događanje, svaki puta u travnju. Sedmi Dan europske građanske inicijative održat će se 10. travnja 2018.

(21) Više informacija potražite u publikaciji EGSO-a: „Europska građanska inicijativa – Služba za korisnike pri Europskom gospodarskom i socijalnom odboru”.

(22) Vidjeti bilješku 4.

(23) Samoinicijativno mišljenje EGSO-a „Europska građanska inicijativa (revizija)” (SL C 389, 21.10.2016., str. 35.).

(24) Služba Europskog parlamenta za istraživanja, „Implementation of the European Citizens' Initiative. The experience of the first three years”, 2015. („Provedba europske građanske inicijative – Iskustvo u prve tri godine”).

(25) Rezolucija Europskog parlamenta od 28. listopada 2015. o europskoj građanskoj inicijativi (2014/2257(INI)). Izvjestitelj: György Schöpflin: http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0382+0+DOC+XML+V0//EN.

(26) Nacrt izvješća – Revizija Uredbe (EU) br. 211/2011 o građanskoj inicijativi, 11.9.2017.: http://www.europarl.europa.eu/committees/en/afco/draft-reports.html?ufolderComCode=AFCO&ufolderLegId=8&ufolderId=09289&linkedDocument=true&urefProcYear=&urefProcNum=&urefProcCode=.

(27) Predmet: OI/9/2013/TN, otvoren 18.12.2013., odluka donesena 4.3.2015.: http://www.ombudsman.europa.eu/en/cases/decision.faces/it/59205/html.bookmark.

(28) Predmet: SI/6/2017/KR, pismo od 11.7.2017.:

https://www.ombudsman.europa.eu/cases/correspondence.faces/en/81311/html.bookmark.

(29) Mišljenje Odbora regija „Europska građanska inicijativa” (SL C 423 17.12.2015., str. 1.).

(30) Osobito presude Suda u sljedećim predmetima: T-646/13 (Minority SafePack) od 3.2.2017., T-754/14 od 10.5.2017. (Stop TTIP) i C-589/15 P od 12.9.2017. (Milijun potpisa za solidarnu Europu).

(31) Odluke u predmetu 1086/2017/PMC od 4.10.2017. (Mama, tata i djeca) i predmetu 1609/2016/JAS od 18.4.2017. (Ne vivisekciji) te pritužbe 402/2014/PMC (povjerljivo) od 3.3.2015. i 2071/2013/EIS od 12.12.2014. (Ne vivisekciji).

(32) Mišljenje EGSO-a, „Provedba Ugovora iz Lisabona: participativna demokracija i građanska inicijativa (članak 11. UEU-a)” (SL C 354 28.12.2010., str. 59.).

Mišljenje EGSO-a „Građanska inicijativa” (SL C 44 11.2.2011., str. 182.).

Samoinicijativno mišljenje EGSO-a „Europska građanska inicijativa (revizija)” (SL C 389, 21.10.2016., str. 59.).

(33) EGSO-ova ad hoc skupina za europsku građansku inicijativu uspostavljena je u listopadu 2013., u cilju pružanja političkih smjernica o europskoj građanskoj inicijativi i praćenja razvoja na tom području.

(34) http://www.eesc.europa.eu/resources/docs/qe-04-15-566-en-n.pdf.

(35) http://www.eesc.europa.eu/resources/docs/qe-04-15-149-en-n.pdf.

(36) http://www.eesc.europa.eu/eptac/en.

(37) Vidjeti bilješku 4.

(38) Dana 2. 2. 2014. tadašnji predsjednik EGSO-a Henri Malosse poslao je tadašnjem predsjedniku Europskog parlamenta Martinu Schulzu službeni dopis u kojem je izrazio interes EGSO-a da ga se redovito poziva na javna saslušanja o uspješnim europskim građanskim inicijativama.

(39) C. Berg, J. Tomson, An ECI that works! Learning from the first two years of the European Citizens' Initiative, 2014. („Pouke iz prve dvije godine provođenja europske građanske inicijative”), http://ecithatworks.org/.

(40) Noviji članci uključuju: Organ, EU Citizen Participation, openness and the European Citizens Initiative: the TTIP legacy („Sudjelovanje građana EU-a, otvorenost i europska građanska inicijativa – Nasljeđe TTIP-a), 54 CMLRev 1713. – 1748. (2017.); Karatzia, The European Citizens Initiative and the EU institutional balance: On realism and the possibilities of affecting EU lawmaking („Europska građanska inicijativa i institucijska ravnoteža EU-a – Realizam i mogućnosti utjecaja na izradu zakonodavstva EU-a”), 54 CML Rev. (2017.), 177. – 208. i Vogiatzis, Between discretion and control: Reflections on the institutional position of the Commission within the European citizens' initiative process („Između diskrecije i kontrole – Razmatranja o institucijskom položaju Komisije u postupku europske građanske inicijative”), European Law Journal, 2017; 23; 250-271.

(41) Vidjeti točke 1.2 i 4.3.2 iz mišljenja EGSO-a „Građanska inicijativa” (SL C 44 11.2.2011., str. 182.).

(42) Za raspravu o važnosti priloga vidjeti članke 47.–58. u predmetu Izsák i Dabis protiv Komisije T-529/13.